Кином и илъэсыр къыщызэIуах
Урысейм и Кинематографистхэм я зэгухьэныгъэм и Къэбэрдей-Балъкъэр къудамэм хэтхэмрэ «Налшык» (НОТР) телекомпанием и лэжьакIуэхэмрэ гъатхэпэм и 3-м Iуащхьэмахуэ щIыналъэм Кином и илъэсыр къыщызэIуахащ.
ЩэнхабзэмкIэ уардэунэм, Кулиев Къайсын и цIэр зезыхьэм, къыщызэрагъэпэща зэIущIэм кърихьэлIат Урысейм и Кинематографистхэм я зэгухьэныгъэм и хэгъуэгу къудамэм и унафэщI, кинорежиссёр, тхакIуэ, «Налшык» (НОТР) телекомпанием и унафэщI Вэрокъуэ Владимир, КъБР-м и Кинематографистхэм я зэгухьэныгъэм и секретарь Сухомлинов Евгений, «Налшык» (НОТР)-м и оператор нэхъыщхьэ Карповский Владимир, Iуащхьэмахуэ щIыналъэм и унафэщIым и япэ къуэдзэ Афашоковэ Раисэ, Урысейпсо цIыхубэ фронтым и щIыналъэ штабым и Iэтащхьэхэм ящыщ, Тырныауз дэт курыт еджапIэ №3-м и директор Хутуевэ Любовь сымэ.
Афашоковэ Раисэ зэIущIэр къыщызэIуихым жиIащ Кином и илъэсым и мыхьэнэр республикэм, я щIыналъэм дежкIэ зэрыиныр.
— Ди деж щыпсэухэм кинор, гъуазджэр фIыуэ ялъагъу. Абы фIэщхъуныгъэ къыпхелъхьэ, ипэкIэ узэрыкIуэтэн къару къует. Iуащхьэмахуэ щIыналъэм и къуажэ зыбжанэ зэрыгушхуэн кино щIэин яIэщ. Бахъсэн бгъуэнщIагъым и дахагъэр, Кавказыр зыхъума сэлэтхэм зэрахьа лIыгъэр, ди деж щыпсэу лъэпкъхэм я щэнхабзэ бейр къэрал псом щагъэлъэгъуащ. ФIыщIэ хуэсщIыну сыхуейщ, Кином и илъэсыр къызэIуихыу, кино хьэлэмэтхэр ди цIыхухэм яригъэлъагъуну и мураду къытхуеблэгъа Вэрокъуэ Владимир. Хэкупсэ гъэсэныгъэм дыкъыхуезыджэр гъащIэм щытлъагъу щапхъэхэмрэ тхыдэмрэ я закъуэкъым, гъуазджэм и Iыхьэ кинори абыкIэ сэбэпщ. Образ лъэщхэм цIыхухэр зэкъуагъэувэ, блэкIамрэ нобэмрэ зэпещIэ, зэрегъэцIыху, — жиIащ къэпсалъэм.
Кулиев Къайсын и цIэр зэрихьэу Тырныауз дэт щэнхабзэмкIэ уардэунэм 3D IэмалкIэ кинохэр щагъэлъагъуэу мы гъэм зэтраухуэну, къалэ кинотеатрыр зэрагъэпэщыжыну зэрамурадыр Афашоковэм дыщIигъужащ.
Къыхэгъэщыпхъэщ Урысейм щэнхабзэмкIэ щIыхь зиIэ и лэжьакIуэ, тхылъ 12 зи Iэдакъэ къыщIэкIа, киноуэ 150-м щIигъу тезыха Вэрокъуэ Владимир илъэс 80 щрикъумрэ Кином и илъэсымрэ гъэщIэгъуэну зэрызэрихьэлIар. Iуащхьэмахуэ щIыналъэм и унафэщI Уянаев Казимрэ районым щыпсэухэм-рэ къабгъэдэкIыу Афашоковэ Раисэ Вэрокъуэм фэеплъ саугъэт иритри ехъуэхъуащ.
Вэрокъуэ Владимири езым и тхылъ, кинофильм, Урысейм и къэрал фильмфондым и къыдэкIыгъуэ щхьэхуэхэр бысымхэм тыгъэ яхуищIащ.
АдэкIэ зэIущIэм щагъэлъэгъуащ 2013 гъэм траха «Заоблачный фронт» кинофильмыр. Ар теухуат Хэку зауэшхуэм и зэманым совет альпинистхэм лIыхъужьыгъэ къагъэлъагъуэу Тырныауз щыщ сабийхэр, парт, совет лэжьакIуэхэр къурш щхьэдэхыпIэм зэрыщхьэпрагъэкIам. Фильм нэужьым упщIэ зиIэхэм, нэхъыбэу школакIуэхэм, Вэрокъуэм зыхуагъэзащ.
— Нэрылъагъущ адэ-анэхэмрэ егъэджакIуэхэмрэ ныбжьыщIэхэм я псэкупсэ гъэсэныгъэм, я дуней лъагъукIэм зегъэужьыным хуэфащэ гулъытэ зэрыхуащIыр, — къыхигъэщащ Вэрокъуэм. — ЩIалэгъуалэ дахэ диIэщ. ШколакIуэ ныбжьыщIэхэм гъуазджэмрэ щIэныгъэмрэ зыфIэгъэщIэгъуэн куэд яхэтщ. КъБР-м и Кинематографистхэм я зэгухьэныгъэр апхуэдэхэм ядолажьэ, киномрэ телевиденэмрэ хуэгъэпса творческэ жэрдэм зиIэхэм ар ядиIыгъ зэпытщ.
Сухомлинов Евгений дызэрыщигъэгъуэзамкIэ, Кином и илъэсым хэту, цIыху цIэрыIуэхэм, Хэку зауэшхуэм и лIыхъужьхэм, ди республикэм и щIыуэпсым и дахагъым, промышленностым, мэкъумэш IэнатIэм, щIэныгъэмрэ гъуазджэмрэ зегъэужьыным зи гуащIэ хэзылъхьахэм ятеухуа фильмхэр ди республикэм и адрей щIыналъэхэми щагъэлъэгъуэну я мурадщ.
Инэрокъуэ Данэ.
